**Πρόσθετες Σημειώσεις**

Το τέλος της Επανάστασης δεν έφερε πάντως την εκπλήρωση των εθνικών πόθων. Μπορεί η Πελοπόννησος, η Στερεά Ελλάδα και οι Κυκλάδες να απελευθερώθηκαν, τα δύο τρίτα όμως του Ελληνισμού παρέμειναν υπό Οθωμανική κυριαρχία. Φυσικό ήταν το νεοσύστατο Ελληνικό κράτος να ενδιαφερθεί από νωρίς για την τύχη αυτών των πληθυσμών. Τα πρώτα όμως πενήντα χρόνια μετά την απελευθέρωση η ελληνική αλυτρωτική πολιτική συνάντησε μεγάλη αντίδραση από τη θαλασσοκράτειρα Αγγλία που υποστήριζε τη διατήρηση της εδαφικής ακεραιότητας της Τουρκίας. Κι αυτό γιατί οι Άγγλοι θεωρούσαν την Οθωμανική Αυτοκρατορία ως ασφαλιστική δικλείδα, που συνέβαλλε στην αποτροπή της καθόδου της Ρωσίας στη Μεσόγειο. Μια κάθοδος, που αν πότε συνέβαινε, απειλούσε να διακόψει τη συντομότερη γραμμή των θαλασσίων επικοινωνιών της Αγγλίας με την αυτοκρατορία της στις Ινδίες.[[1]](#footnote-1)

Μετά τη δολοφονία του Καποδίστρια (1831) και την ανάρρηση του Όθωνα στον ελληνικό θρόνο (1832) ο νέος βασιλιάς, ωθούμενος και από τις κρίσεις του Ανατολικού Ζητήματος του 1833 και του 1839-1841, υιοθέτησε πολιτική ναυτικής μεγέθυνσης με την κατασκευή δώδεκα κανονιοφόρων και μιας κορβέτας στον ναύσταθμο του Πόρου. Η δεκαετία του 1840 όμως σηματοδότησε την αναστολή της ελληνικής ναυτικής μεγέθυνσης μετά και την εμφαντική εμμονή της πλειοψηφίας των Μεγάλων Δυνάμεων στην ακεραιότητα της Οθωμανικής Αυτοκρατορίας κατά τις πρόσφατες κρίσεις του Ανατολικού Ζητήματος.[[2]](#footnote-2) Την επαύριο του Κριμαϊκού Πολέμου και σε μια προσπάθεια να αναπληρωθούν οι απώλειες που προκάλεσε στο ελληνικό ναυτικό η ρωσόφιλη στάση της Ελληνικής κυβέρνησης, αγοράστηκαν έξι ατμοημιολίες, που ήταν και τα πρώτα σιδερένια, ελικοκίνητα πλοία που εντάχθηκαν στον ελληνικό στόλο ακολουθώντας την εξέλιξη της τεχνολογίας και τα διδάγματα του πολέμου αυτού.[[3]](#footnote-3) Μετά την ανάρρηση του Γεωργίου Α στο θρόνο της Ελλάδας το 1862 και μέχρι και τον Ρωσο-Τουρκικό Πόλεμο του 1877-1878 το Ελληνικό Ναυτικό απέκτησε μερικά ακόμα πλοία με κυριότερα τα *Βασιλεύς Γεώργιος, Βασίλισσα Όλγα, Μπουμπουλίνα* και έξι τορπιλοβόλα.[[4]](#footnote-4) Γεγονός πάντως είναι ότι η ελληνική πολιτεία δεν ανέπτυξε ισχυρό πολεμικό ναυτικό την πρώτη πεντηκονταετία του ανεξάρτητου βίου της, προσαρμόζοντας τη ναυτική πολιτική της στην αντίξοη διεθνή συγκυρία.[[5]](#footnote-5)

1. Reed, C. V., The British Naval Missions at Constantinople, 1908-1914 (D.Phil. Oxford 1995), 4-7; Driault, E., Lhèritier, M., *Histoire diplomatique de la Grèce de 1821 à nos jours*, vol. 2 (Paris 1926), 309-16, 328-60, 388-417. Σφυρόερας, Β., «Κυβέρνηση Κωνσταντίνου Κανάρη», στο Χριστόπουλος Γ. & Μπάστιας Ι*., Ιστορία του Ελληνικού Έθνους. Νεώτερος Ελληνισμός από 1833 ως 1881* (Αθήνα 1977), 137-41. Παπαδόπουλος, Στ., «Κυβέρνηση Δημητρίου Βούλγαρη», στο Χριστόπουλος Γ. & Μπάστιας Ι*., Ιστορία του Ελληνικού Έθνους. Νεώτερος Ελληνισμός από 1833 ως 1881*, 165. Μοσχονάς, Ν., «Το Ιόνιο Κράτος» στο Χριστόπουλος Γ. & Μπάστιας Ι*., Ιστορία του Ελληνικού Έθνους. Νεώτερος Ελληνισμός από 1833 ως 1881*,217. The National Archives (T.N.A.), ADM. 116/3098, Admiralty War Staff Memorandum, 28 Οκτωβρίου 1912. [↑](#footnote-ref-1)
2. Fotakis, Z., *Greek Naval Strategy and Policy, 1910-1919*, (London & New York 2005), 4. Σουρβίνος, Κ., «Το Πρόγραμμα Εξοπλισμού του Πολεμικού Ναυτικού, 1824-1989», *Ναυτική Επιθεώρηση*, 459 (1989), 206. Φωκάς, Δ.,  *Χρονικά του Ελληνικού Ναυτικού, 1833-1873* (Αθήνα 1923), 19-20, 30-37. [↑](#footnote-ref-2)
3. Σουρβίνος, «Το Πρόγραμμα Εξοπλισμού του Πολεμικού Ναυτικού», 206. Φωκάς, *Χρονικά του Ελληνικού Ναυτικού,* 130-44. Tracy, N., “Technology and Weapons: 1300-1850”, *Oxford Encyclopedia of Maritime History*, vol. 4 (Oxford, 2007), 105. [↑](#footnote-ref-3)
4. Σουρβίνος, «Το Πρόγραμμα Εξοπλισμού του Πολεμικού Ναυτικού», 206-07. Φωκάς, *Χρονικά του Ελληνικού Ναυτικού,* 249-55, 270-82. [↑](#footnote-ref-4)
5. Η πληρέστερη χρονογραφία που αναφέρεται στη στασιμότητα του ελληνικού ναυτικού την περίοδο αυτή είναιη Φωκάς, Δ.*, Χρονικά του Ελληνικού Ναυτικού, 1833-1873* (Αθήνα 1923). [↑](#footnote-ref-5)